Mette Frederiksen (S), 2024-04-23:
Tak for det.
Tak til de partier, som er med til at tage ansvar for de ældres vilkår.
Jeg synes, det er en aftale, vi kan være glade for.
Det er en omfattende ældrereform, som giver selvbestemmelsen tilbage til de ældre, og den giver mere ansvar til vores dygtige medarbejdere og ledere.
Det skal sikre en hverdag med flere kendte ansigter.
Fordi relationer mellem mennesker er og bliver det vigtigste, især i ældreplejen, der med reformen får et nyt omdrejningspunkt, nemlig helhedspleje.
Her tager vi et opgør med den minutstyring, der i mange år har præget ældreplejen.
Vi giver tilliden tilbage.
I stedet for pleje opgjort i minutter og skemaer skal den ældre nu selv være med til at afgøre, hvad det er, der er brug for lige præcis den tirsdag eller onsdag formiddag.
Alt det her skal selvfølgelig ske i en tæt dialog mellem medarbejderne og de pårørende.
For det handler om tillid til medarbejderne og til lederne, og medarbejderne får i fremtiden et større fagligt ansvar og dermed også handlerum, og så bliver der plads til mere sund fornuft.
Den tillid, som vi viser med ældrereformen, er vigtig.
Det er nogle ændringer, der ikke kommer af sig selv, og for at komme i mål med det her tilfører vi også 1 mia. kr. om året varigt.
Det er penge, der skal løfte kvaliteten, for det er jo det, der er det vigtige i plejen og omsorgen for vores ældre.
Ældrereformen lægger sig oven i nogle af de andre aftaler, vi er i gang med, og som både skal styrke og frisætte vores velfærdssamfund.
Lige før påske indgik regeringen en stor og bred aftale omkring folkeskolen.
Det var en fantastisk god aftale, hvis jeg selv skal sige det.
Hver syvende elev forlader i dag vores folkeskole uden at kunne læse og skrive og regne ordentligt.
Det er uholdbart, og det skal vi gøre bedre.
Med den aftale, der nu er lavet omkring folkeskolen, får vi en mere praktisk folkeskole.
Vi afsætter varigt 500 mio. kr. om året til indsatser for børn og unge, der har udfordringer i dansk og matematik.
Vi giver mulighed for juniormesterlære, så den skoletrætte dreng eller pige kan få lov til at komme ud et par dage om ugen på en virksomhed i stedet for at sidde på skolebænken.
Vi fjerner ni ud af ti af de centrale mål i folkeskolens fag.
Allerede næste år vil vi reducere antallet af bindende mål i folkeskolens fag markant.
Og så, måske vigtigst af alt, giver vi klasseværelset tilbage til dem, der er uddannet til det.
Vi styrker nemlig lærerens autoritet.
Det her er en rigtig god aftale, selvfølgelig især for børn eller unge, men også for folkeskolelærerne og de andre, der arbejder i folkeskolen.
Vi har også for nylig indgået en bred aftale for borgere på sygedagpenge – en vigtig aftale – så en borger, der er blevet syg, men som har et job, skal til færre samtaler i jobcenteret.
Samlet set forventer vi 60.000 færre samtaler om året.
Det betyder rigtig meget i et sygdomsforløb, at man ikke skal gå til unødige samtaler hos kommunen.
Det giver forhåbentlig noget ro til de mennesker, der er ramt af sygdom.
Hvorfor nævner jeg de her tre ting sammen?
Det gør jeg, fordi vi er i gang med at lave aftaler og reformer, der alle sammen trækker i den rigtige retning, og som handler om at frigøre, og som handler om tillid, og som handler om mindre bureaukrati og færre regler.
Vi har gjort det for de ældre og de syge og for børnene og ikke mindst af hensyn til alle dem, der hver dag går på arbejde i vores offentlige sektor, så de kan bruge mere tid på borgerne i stedet for på papirarbejde, og vi er slet ikke færdige endnu.
Et stærkt dansk velfærdssamfund ligger i vi danskeres dna, og nu gør vi det endnu bedre.
I fredags, for få dage siden, holdt vi den årlige forespørgselsdebat om rigsfællesskabet her i salen.
Jeg vil gerne takke for en god debat og ikke mindst for det gode samarbejde, og herunder vil jeg glæde mig til det kommende arrangement på Marienborg med grønlandske studerende, som er planlagt sammen med fru Aaja Chemnitz og fru Aki-Matilda Høegh-Dam.
Og så selvfølgelig til sidst, men ikke mindst, en varm velkomst til fru Mona Juul.
Det er hendes første dag som partiformand, og jeg ser frem til et godt samarbejde.